
Biomimetrikus tanulmány

Kulcsszavak: biomimikri; áramvonalasság; szobrászati program
Dolgozatomban az EKÖP pályázat keretén belül folytatott szobrászati programom még jelenleg is folyamatban lévő előrehaladását mutatom be. Kiindulási formámnak egy rögképes dinoszaurusz, a Tapejara imperator koponyacsontját választottam.
Első modelljeimnél még az eredeti, biológiai forma megismerésére és pontosabb lekövetésére törekedtem, dolgozatomban is a folyamatnak még ezen stációit mutatom be. Ehhez az áramvonalas formához kapcsolódóan, mellékes érdeklődési irányvonalamként átfogóan bemutattam a biomimetikus tervezési metódust. Illetve saját témámhoz, a gyorsasághoz és áramvonalassághoz kapcsolódva beemeltem dolgozatomba néhány konkrét, biomimikrivel foglalkozó példát. Ezen kitekintéssel a szobrászati programomhoz, inspirációként választott természeti formában rejlő egyéb, formatervezési és műszaki lehetőségek felvillantása volt a célom.
A továbbiakban azonban a szobrászati programra kezdtem nagyobb hangsúlyt fektetni. Több léptékben, különböző anyagokkal is folytattam a formakeresést. A programom célkitűzése, több kísérleti modell elkészítésén keresztül elérni egy olyan szobrászati formát, amely áramvonalas testként, a sebesség érzetét keltve, látszólag képes áthasítani az azt körülvevő teret. Jelenleg vannak már kész és folyamatban lévő gipsz, méhviasz és 3D nyomtatott modellek. A további munkámhoz Umberto Boccioni, Henry Moore és Constantin Brancusi alkotásait és forma kezelését kezdtem megfigyelni. A saját formai kísérleteim készítése közben az imént említett művészek szobrászi formavilágának megfigyeléséből sokat tudtam meríteni, de még nem értem a folyamat végére, továbbra is finomítom a saját formámat, míg valóban szoborrá tud válni.
A tavaszi félév elejére szeretném lezárni a formakeresést, illetve a félév során egy nagyobb plexi tömbből megfaragni a végleges szobrászati formát. A választott anyag felületkezelése tovább tudja majd gazdagítani a formát, a megfelelő csiszolás illetve polírozás hatására mattá vagy fényessé, illetve opálossá és áttetszővé váló felületeivel.



